༄༅།།སློབ་དཔོན་བསོད་ནམས་རྩེ་མོ་ནི།རབ་བྱུང་གཉིས་པའི་ཆུ་ཕོ་ཁྱི་སྟེ།ཕྱི་ལོ་༡༡༤༢ལོར་དཔལ་ལྡན་ས་སྐྱར་ཡབ་ས་ཆེན་ཀུན་དགའ་སྙིང་པོ་དང༌།ཡུམ་མ་གཅིག་འོད་སྒྲོན་གཉིས་ཀྱི་སྲས་སུ་སྐུ་འཁྲུངས།དགུང་ལོ་ཞེ་གཅིག་པ་རབ་བྱུང་གསུམ་པའི་ཆུ་ཕོ་སྟག་ལོ་སྟེ།ཕྱི་ལོ་༡༡༨༢ལོར་རྒྱ་གར་མ་ག་དྷར་སྐུ་གཤེགས།དགུང་ལོ་གསུམ་པར་འཇམ་དབྱངས་དང༌།ཀྱེ་རྡོར།སྒྲོལ་མ།མི་གཡོ་བ་རྣམས་ཀྱིས་ཞལ་གཟིགས་ཤིང་རྒྱུ་གསུམ།བདེ་མཆོག་རྩ་རྒྱུད།ཀུན་བཏུས་བཅས་ཐུགས་ལས་གསུངས་པར་གྲགས།ཆུང་དུས་ནས་ཡབ་ཀྱིས་ས་སྐྱའི་ཡབ་ཆོས་མང་པོ་ལེགས་པར་སློབ་པར་མཛད།དགུང་ལོ་བཅུ་བདུན་པར་གདན་སའི་ཁུར་རང་གི་གཅུང་པོ་གྲགས་པ་རྒྱལ་མཚན་དགུང་ལོ་བཅུ་གསུམ་བཞེས་པར་གཏད་ནས་དབུས་ཕྱོགས་སུ་བྱོན།གསང་ཕུ་ནེའུ་ཐོག་ཏུ་ཕྱྭ་པ་ཆོས་ཀྱི་སེང་གེའི་དྲུང་དུ་ལོ་བཅུ་གཅིག་ཙམ་དུ་བཞུགས་ཏེ་ཚད་མ་རིག་པ་སོགས་ལ་སློབ་གཉེར་མཛད།མཁས་པའི་གྲགས་པ་ཐོབ་སྟེ་ཇོ་སྲས་བཞིའི་ཡ་གྱལ་འཁོན་ཇོ་སྲས་རྩེ་མོ་ཞེས་ཡོངས་སུ་གྲགས།དགུང་ལོ་ཉེར་དྲུག་པར་ཆོས་ལ་འཇུག་པའི་སྒོ་ཞེས་པའི་བསྟན་བཅོས་མཛད།དགུང་ལོ་ཉེར་བདུན་པར་འཛམ་བུ་གླིང་གི་བསྟན་པའི་སྲོག་ཤིང་ཆེན་པོ་ཡིན་ནོ་ཞེས་པའི་མཚན་སྙན་ཐོབ།དགུང་ལོ་ཉེར་བརྒྱད་པར་གཟིམ་ཁང་རྙིང་མར་ལམ་འབྲས་གསུངས་པའི་སྐབས་སུ་སློབ་མ་རྣམས་ཀྱི་སྣང་ངོ་ལ་མི་ཡི་འདུ་ཤེས་ནུབ་ནས་འཇམ་དབྱངས་དང་སྤྱན་རས་གཟིགས་ཀྱི་སྐུ་དངོས་སུ་མཇལ་བར་གྲགས་སོ།།སྐུ་ཚེ་གང་པོར་འཆད་རྩོད་རྩོམ་གསུམ་གྱི་དུས་འདའ་བར་མཛད།